**אמיר שוּרוּש** (בערבית: **أمير شوروش**; נולד ב-9 ביולי 1984) הוא שחקן ישראלי, זוכה פרס האקדמיה הישראלית לטלוויזיה לשנת 2021.

נודע בעיקר בזכות גילום דמותו של ראמזי עבד ראמזי בקומדיית המצבים "קופה ראשית" בכאן 11, ובחיקויים של מנסור עבאס, איימן עודה ויוסף חדאד ב"ארץ נהדרת" בקשת 12.

ביוגרפיה
--------

שוּרוּש נולד וגדל באילת, בנם של אנואר שורוש שהוא ערבי-נוצרי, ושל מאירה יהודיה ממוצא תימני. למד בבית הספר ע"ש בגין בעיר הולדתו. סיפר כי את שירותו בצבא עשה כחייל קרבי בגדוד חרוב. בוגר 2009 מבית הספר למשחק בית צבי שברמת גן. לדבריו, התחנך על השפה העברית, ולמרות המבטא שלו, הוא לא דובר ערבית שוטפת. עם זאת, סיפר שבבית ילדותו אכלו בעיקר אוכל מבית אביו, מהמטבח הערבי.

בטרם קיבל תפקיד משחק קבוע, עבד כמלצר, ברמן, מחסנאי, טבח ואף כמלח בספינה באילת.

### קריירה כשחקן

שורוש בדמות "ראמזי"
שורוש שיחק בתיאטרון אורנה פורת, בתיאטרון השעה ובתיאטרון בית לסין, ושיחק במחזמר "בילי שוורץ", בתיאטרון חיפה.

בשנת 2010 שיחק בסדרת הדרמה קומית-סאטירית על עולם הריאליטי "15 דקות" מבית yes, בה גילם את אמיר דיראר, ערבי המתמודד בתוכנית מציאות.

בשנת 2011 שיחק בסדרה "אחת אפס אפס" בערוץ 10, בתור ריפעת דאחלק.

בשנת 2014 שיחק בסדרה "מתים לרגע" ב-HOT3, בתור בחור בדייט עם אסמה.

בשנת 2018 שיחק בסדרה "הפסיכולוגית" בכאן 11, וגילם את חמודי עלאווי. באותה השנה החל לשחק בסדרה "קופה ראשית" ששודרה בתחילה בטלוויזיה החינוכית ומהעונה השנייה בערוץ כאן 11, בתפקיד ראמזי עבד ראמזי, עובד כללי בכיר בסופרמרקט. מאז 2020 הוא מגלם את דמותו של ראמזי גם בפרסומות ל"מיני סופר אלונית" של חברת דור אלון.

בשנת 2019 שיחק בשתי סדרות ב"כאן 11"; ב"שב"ס" בתור המחבל ואליד, וכן במיני-סדרה "דוז פואה". באותה השנה שיחק גם בסדרה "מזרח תיכון מרכז" של HOT בתור עאריף.

מאז 2020, מחקה את יו"ר הרשימה המשותפת ויו"ר מפלגת חד"ש איימן עודה, יו"ר מפלגת רע"ם מנסור עבאס, ואת ראש עיריית נצרת עלי סלאם - בתוכנית המערכונים "ארץ נהדרת" בקשת 12. בהמשך חיקה במסגרת התכנית דמויות נוספות, כגון הזמר והיוצר בניה ברבי.

בשנת 2021 גילם את המורה לספורט בסדרה "שקשוקה" בכאן חינוכית; גילם את ואליד בתוכנית המערכונים הסאטירית "ערוץ אפס" בכאן 11; וגילם את א' בסדרה "צפוף" בערוץ זום למנויי הוט. החל מאותה השנה משחק בהצגה הקומית-סאטירית "ניקוי ראש לשב"כ" מאת חגי טיומקין.

ב-2021 גילם את חורחה בסדרה "שבאבניקים" ב-HOT3.

באוקטובר 2021 עלתה לשידור בכאן חינוכית הסדרה הקומית "בלוגה בלוז", בה הוא משחק בתור שפי.

ב-24 במרץ 2022 זכה בפרס השחקן הראשי הטוב ביותר בסדרה קומית בטקס פרסי האקדמיה הישראלית לטלוויזיה לשנת 2021, על גילום דמותו של ראמזי עבד ראמזי בסדרה "קופה ראשית" בכאן 11.

בשנת 2023 פורסם כי הוא לוהק להשתתף לראשונה בפסטיגל. באוקטובר באותה השנה השתתף בהקלטה המחודשת לשיר "יותר מזה אנחנו לא צריכים" של שלמה ארצי ביחד עם כל הקאסט של "ארץ נהדרת", לזכר נפגעי פעולות האיבה שהובילו לפרוץ מלחמת חרבות ברזל של מדינת ישראל. כמו כן באוקטובר 2023, חיקה במסגרת "ארץ נהדרת" ("ארץ נלחמת") את פעיל ההסברה הערבי הפרו-ישראלי, יוסוף חדאד.

חיים אישיים
-----------

שורוש נשוי לשחקנית טלי בן-יוסף, ולהם שני ילדים. הם מתגוררים בשכונת יד אליהו בתל אביב-יפו.

קישורים חיצוניים
----------------

ויקישיתוף מדיה וקבצים בנושא **אמיר שורוש** בוויקישיתוף
* אמיר שורוש, ברשת החברתית פייסבוק
* אמיר שורוש, ברשת החברתית אינסטגרם
* אמיר שורוש, ברשת החברתית טיקטוק
* אמיר שורוש, סרטונים בערוץ היוטיוב
* אמיר שורוש, במיזם "אישים" לתיעוד היצירה הישראלית
* אמיר שורוש, במסד הנתונים הקולנועיים IMDb (באנגלית)
* אמיר שורוש, באתר "אידיבי", מאגר הידע העברי לקולנוע ישראלי ועולמי
* אתר למנויים בלבד שרי מקובר-בליקוב, לוקח את הקופה, באתר ynet, 25 בפברואר 2020
* אריאל שנבל, ‏אמיר שורוש לא רגוע ותמים כמו ראמזי, אבל דומה לו יותר ממה שנראה, בעיתון מקור ראשון, 3 ביוני 2023

הערות שוליים
------------

1. ↑  סרטונים דנה הרמן, "תמיד צחקו על ה'ערבי'": אמיר שורוש כובש את הסופר והמסך, באתר כאן – תאגיד השידור הישראלי, 6 במרץ 2020
2. 1 2  יואב בירנברג, גיא בלילה המנוח, יוצר "בני אור", זכה בפרס התסריט בטקס פרסי הטלוויזיה, באתר ynet, 24 במרץ 2022
3. 1 2  מאיה כהן, כוכב "קופה ראשית": "סופסוף מכירים אותי", באתר ישראל היום, 3 במאי 2021
4. 1 2  אתר למנויים בלבד איתי שטרן, אמיר שורוש: "הדגל שאני נושא הוא שאין לי אף דגל", באתר הארץ, 1 בינואר 2020
5. ↑  ראיון בעיתון "הארץ" עם אמיר שורוש, בוגר שלנו (ראמזי מ"קופה ראשית"), באתר www.beit-zvi.com
6. ↑  על פי דקה 7:25 בראיון  סוכן תרבות | דב נבון ואמיר שורוש על קופה ראשית - 17.01.20, סרטון באתר יוטיוב (אורך: 51:38)
7. ↑  מראיון ב-08/10/2021 ב"גלית ואילנית" בקשת 12
8. 1 2  רן בוקר, אמיר שורוש: "הלוואי שאוכל לחזור לאהוד את בית"ר ירושלים", באתר ynet, 29 באוקטובר 2021
9. ↑  הכוכב של "קופה ראשית" מצטרף ל"ארץ נהדרת", באתר "סרוגים", 23 בפברואר 2020
10. ↑  *שלמה ארצי וארץ נהדרת - יותר מזה אנחנו לא צריכים 2023*, נבדק ב-2023-10-26
11. ↑  "אנחנו במזרח התיכון וצריך להתנהג בהתאם. תנו לצה"ל לדבר בערבית ולנצח", באתר ‏מאקו‏, 26 באוקטובר 2023

|  |  |  |
| --- | --- | --- |
| **הקודם**:**2020: אסי כהן (ככה זה)** | **פרס האקדמיה הישראלית לטלוויזיה – שחקן ראשי בסדרה קומית** **2021: אמיר שורוש (קופה ראשית)** | **הבא**:**2022: נוה צור (שישו ושמחו) הקטגוריה שונתה לשם "שחקן ראשי בסדרת דרמה קומית וקומדיית מצבים"** |